Paterna s’adhereix al Portal de la Transparencia en la Nube
20/07/2015

# Paterna s’adhereix al Portal de la Transparencia en la Nube

[![Ajuntament Paterna](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

20.07.2015

El termini per a firmar el conveni conclou el pròxim mes de desembre, ja que el temps límit era l’1 de juliol i ha sigut ampliat

L’Ajuntament de Paterna s’adhereix al Portal de la Transparencia en la Nube impulsat des del Ministeri d’Hisenda i Administracions Públiques en col•laboració amb la Federació de Municipis i Províncies (FEMP). Així s’ha aprovat en la Comissió Informativa de Govern Obert, Transparència i Ocupació, presidida pel regidor Paco Dorce, que ha quedat este matí constituïda oficialment.

El termini per a firmar el conveni conclou el pròxim mes de desembre, ja que el temps límit era l’1 de juliol i havia expirat. Després de l’ampliació del termini perquè les entitats locals s’adherisquen a esta ferramenta, Paterna podrà pujar tota la informació pertinent per a complir amb la Llei 19/2013 de 9 de desembre de Transparència, Accés a la Informació Pública i Bon Govern.

L’alcalde de Paterna, Juan Antonio Sagredo, ha assegurat que Paterna se sumarà a esta proposta per a garantir l’accés a la informació pública. “Amb esta ferramenta els veïns i veïnes podran accedir a la labor que realitzen els representants públics, garantint així la publicitat dels recursos humans i materials de l’Ajuntament”.

L’adhesió al Portal de la Transparència comporta obligacions per a les entitats locals, que han de dotar de continguts la pàgina web, així com omplir determinada informació organitzativa, econòmica o contractual.

Comissions Informatives

Hui també s’han constituït altres 4 comissions informatives. La de Seguretat, Infraestructures i Medi Ambient estarà presidida per la regidora de l’equip de Govern, Nuria Campos; la de Sostenibilitat i Educació per la regidora Eva Pérez; la de Protecció a les Persones i Participació Ciutadana, per Julio Fernández, i la de Tradicions, Cultura i Foc per la regidora Paqui Periche.